FI Euroopan unionin virallinen lehti CE 78/401

(2004/C 78 E/0423)

KIRJALLINEN KYSYMYS E-2212/03

esittäjä(t): Piia-Noora Kauppi (PPE-DE) komissiolle

(2. heinäkuuta 2003)

Aihe: EU-kansalaisten vaikuttamis- ja osallistumismahdollisuuksien kasvattaminen interaktiivisen informaatioteknologian avulla

Kreikan hallitus on omalla puheenjohtajakaudellaan menestyksekkäästi edistänyt interaktiivista verkkodemokratiaa verkkoäänestysaloitteen (eVote) avulla. Verkkoäänestyksellä 170 000 kansalaista on ilmaissut näkemyksensä, miten Euroopan unionia tulisi heidän mielestään kehittää. Erittäin myönteistä verkko-äänestysaloitteessa on, että puheenjohtajavaltio Kreikka sisällyttää kansalaisten palautteen päivittäiseen työskentelyynsä. Kansalaisten mielipiteet ja ehdotukset virtaavat suoraan ja välittömästi EU-tason kokouksiin, neuvotteluihin ja johtopäätöksiin.

Olisi vahinko, jos verkkoäänestysaloite ei muodossa tai toisessa jatkuisi tulevina vuosina. Näin ollen kysyn Euroopan komissiolta:

Onko komissio harkinnut, miten eVote-aloitteesta voitaisiin tehdä jatkuva tapa koota kansalaisten näkemyksiä EU-kysymyksistä ja saattaa näin EU-kansalaisten toiveita ja aloitteista suoraan päättäjien tietoisuuteen?

Erkki Liikasen komission puolesta antama vastaus

(1. elokuuta 2003)

Kreikan puheenjohtajakauden verkkoäänestysaloite kuvastaa yleistä pyrkimystä ottaa kansalaiset mukaan unionin päätöksentekoon heitä koskevissa asioissa hyödyntämällä tehokkaasti uutta viestintäteknologiaa. Komissio on edistänyt aktiivisesti tällaista osallistumista esimerkiksi ”Sinun äänesi Euroopassa” -verkkosivun (1) kautta, joka on Euroopan kansalaisten yhteinen aloitussivu. Sen kautta voi osallistua kuulemis-menettelyihin ja keskusteluihin ja käyttää muita osallistumisvälineitä, kuten kansalaisten neuvontapalvelua. Tämä portaali kehitettiin interaktiivista politiikan suunnittelua koskevassa aloitteessa (IPM) ja otettiin käyttöön 16. tammikuuta 2003. Se perustuu eurooppalaista hallintotapaa koskevaan valkoiseen kirjaan (2) ja on osa eCommission-aloitetta. Se edistää myös osaltaan komission konsultointiprosessiin sovellettavien yleisten periaatteiden ja vähimmäisvaatimusten (3) täytäntöönpanoa.

Tämä keskitetty palvelupiste mahdollistaa kansalaisille:

— osallistumisen kaikkiin komission avoimiin kuulemismenettelyihin (myös online-kuulemismenettelyi-hin)

— osallistumisen Euroopan unionia koskeviin online-keskusteluihin sekä suorat keskustelut unionin johtajien kanssa ja ajatuksenvaihdon (verkkokeskustelun) toisten, samoista aiheista kiinnostuneiden kansalaisten kanssa

— yhteydenoton asiantuntijoihin, jotka voivat neuvoa kaikissa unionin kansalaisen oikeuksiin liittyvissä kysymyksissä. Asiantuntijoiden verkko myös välittää komissiolle epäsuorasti palautteen kansalaisten kokemuksista.

Euroopan parlamentti on osallistunut IPM-aloitteen edistämiseen (esim. Euroneuvontakeskuksen yleiskokouksen 2002 aikana ja Euroopan talous- ja sosiaalikomitean avoimen vuoropuhelun konferenssissa marraskuussa 2002).

Monikielisellä Futurum-verkkosivustolla (4) on kansalaisia varten useita keskustelufoorumeja Euroopan unionin tulevaisuudesta.

Komissio on myös sitoutunut tukemaan parhaita käytäntöjä sähköisessä demokratiassa. Komissio on järjestänyt vuonna 2003 ”eEurope Awards in eGovernment” -kilpailun, jossa pyrittiin löytämään hankkeita, joita edustavat julkishallinnon parhaita käytäntöjä Euroopassa. Näistä 65 hanketta, myös sähköiseen demokratiaan ja verkkoäänestykseen liittyviä, valittiin näyttelyyn, joka pidetään Italiassa 7. ja 8. heinäkuuta 2003 järjestettävän sähköistä hallintoa käsittelevän Euroopan unionin ministerikokouksen yhteydessä.

(1) http://europa.eu.int/yourvoice/index_en.htm

(2) EYVL C 287, 12.10.2001.

(3) KOM(2002) 704 lopullinen.

(4) http://europa.eu.int/futurum/index_en.htm